钦定古今图书集成/明伦汇编/人事典/第020卷 > 《析骨分经》 > 《腹》
## 钦定古今图书集成/明伦汇编/人事典/第020卷 > 《析骨分经》 > 《腹》

脐上下为腹中。属任脉。两旁属足少阴肾经，小腹属
足厥阴肝经。

《庄子·马蹄》篇：“赫胥氏之时，民含哺而熙，鼓腹而游。”
《帝王世纪》：“纣刳孕妇之腹中，以观其胎。”

《左传宣公二年》：“宋人以兵车百乘，文马百驷，赎华元
于郑，半入华元逃归宋城，华元为植巡功，城者讴曰：
‘睅其目，皤其腹，弃甲而复’。”按《疏》：“皤是腹之状，腹以大
为异，故为大腹也。”

十二年，楚子围萧，还无社。与司马卯言，号申叔展。叔
展曰：“有麦麹乎？”曰：“无。”“有《山鞠》穷乎？”曰：“无。”“河鱼腹疾，奈
何？”曰：“目于眢井而拯之。”

《国语》：叔鱼生，其母视之曰：“是鸢肩而牛腹，必以贿死。”
《吴越春秋》：子胥掘平王之墓，出其尸，鞭之三百，左足
践其腹，右手决其目。

《史记范雎传》：“伍子胥橐载而出昭关，夜行昼伏，至于
陵水，无以餬其口，膝行匍匐，稽首肉袒，鼓腹吹箎，乞
食于吴市，卒兴吴国，阖闾为伯。”

《史记外戚传》：“故魏王宗家女魏媪，生薄姬。魏豹立为
魏王，而魏媪内其女于魏宫。汉王击虏魏王豹，而薄
姬输织室。汉王入织室，见薄姬有色，召而幸之。薄姬
曰：‘昨暮夜，妾梦苍龙据吾腹，高帝曰：‘此贵征也，吾为
汝成之。一幸生男，是为代王’’。”

《后汉书严光传》：“光与光武同游学，及光武即位，乃遣
使聘至，车驾即日幸其馆。光卧不起，帝即其卧所抚
光腹曰：‘咄咄子陵，不可相助为理邪’？光又眠不应。良
久，乃张目熟视曰：‘昔唐尧著德，巢父洗耳，士故有志，
何至相迫乎’？帝曰：‘子陵，我竟不能下女邪’？于是升舆
叹息而去。复引光入，论道旧故，相对累日。帝从容问光曰：“朕何如昔时？”对曰：“陛下差增于往。”因共偃卧，光
以足加帝腹上。明日，太史奏客星犯御坐甚急。帝笑
曰：“朕故人严子陵共卧耳。”

《东平王苍传》，苍腰带十围。永平十一年，帝遣使手诏
曰：“日者问东平王，处家何等最乐，王言为善最乐。其
言甚大，副是腰腹矣。”

《边韶传》：韶以文学知名，教授数百人。韶口辩，曾昼日
假卧，弟子私嘲之曰：“边孝先，腹便便，懒读书，但欲眠。”
韶潜闻之，应时对曰：“边为姓，孝为字。腹便便，五经笥，
但欲眠，思经事。”

《独异志》：“东汉赵伯翁尝昼寝，群孙戏其腹上，内七李
于脐中，李至烂，流汁出。其家谓其将死。后李核出而
无患。”

《洞冥记》：“北极种火之山有明茎草，夜如金灯，折枝为
炬，照见鬼物之形。仙人甯封常服此草，于夜暝时，转
见腹光通外。”

《英雄记钞》：“董卓既死，暴卓尸于市。卓素肥，膏流浸地，
草为之丹。守尸吏暝以为大炷，致卓脐中以为灯，光
明达旦。”

《魏志管辂传》正元二年：“‘弟辰谓辂曰：大将军待君意
厚，冀当富贵乎’？辂长叹曰，吾自知有分直耳，天与我
才，不与我年寿，吾腹无三壬，此不寿之征。”

《吴志孙皓传》宝鼎三年：“春二月，以左右御史大夫丁
固孟仁为司徒、司空。”〈注〉《吴书》曰：初，固为尚书，梦松树
生其腹上，谓人曰：“松字十八公也。后十八岁，吾其为
三公乎？”卒如梦焉。

《世说》：郝隆七月七日出日中仰卧，人问其故，答曰：“我
晒腹中书耳。”

“张华既贵，有少时宾客来候之，华与共饮，九酝为酣
畅，其夜醉眠。张常饮此酒，眠辄使人左右转倒。其夜
客别，忘敕左右，而左右依常为张公转侧。至明起，友
人犹不起，视之，酒果穿腹流床下滂沲。”
《晋书周𫖮传》：“𫖮字伯仁，安东将军浚之子也。性宽裕
而友爱过人，王导甚重之，尝枕𫖮膝而指其腹曰：‘卿
此中何所有也’？”答曰：“此中空洞无物，然足容卿辈数
百人。”导亦不以为忤。

《世说》：刘真长始见王丞相，时盛暑之月，丞相以腹熨
弹碁局，曰：“何乃渹？”刘既出，人问：“见王公云何？”刘曰：“未
见他异，唯闻作吴语耳。”

郗太尉在京口，遣门生与王丞相书，求女婿。丞相语
郗：“信，君往东厢下任意选之。”门生归，白郗曰：“王家诸
郎，亦皆可嘉，闻来觅女婿，咸自矜持。唯有一郎，在东
床上坦腹卧，如不闻。”郗公云：“正此好。”访之，乃是逸少，
因嫁女与焉。

《搜神记》：“淮南书佐刘雅，梦见青蜥蜴从屋落其腹内，
因苦腹痛病。”

《搜神后记》：“天竺人佛图澄，永嘉四年来洛阳，善诵神
咒，役使鬼神。腹傍有一孔，常以絮塞之，每夜读书，则
拔絮孔中出光，照于一室。平旦至流水侧，从孔中引
出五脏六腑，洗之讫，还内腹中。”

《南史齐太祖高皇帝本纪》，苍梧王屡欲害帝，常率数
十人直入领军府。时暑热，帝昼卧裸袒，苍梧立帝于
室内，画腹为射的，自引满将射之。帝神色不变，敛板
曰：“老臣无罪。”苍梧左右王天恩谏曰：“领军腹大是佳，
射堋而一箭便死，后无复射，不如以雹箭射之。”乃取
雹箭，一发即中帝脐。苍梧投弓大笑曰：“此手何如？”
《北齐书安德王延宗传》：延宗，文襄第五子也。幼为文
宣所养，年十二，犹骑置腹上，令溺己脐中，抱之曰：“可
怜，止有此一个。”

《隋书元胄传》：蜀王秀之得罪，胄坐与交通，除名。炀帝
即位，齐州刺史上官政坐事徙岭南，将军丘和亦以
罪废。胄与和有旧，尝酒酣，谓和曰：“上官政，壮士，今徙
岭南，得无大事乎？”因自拊腹曰：“若是公者，不徒然矣。”
《唐书安禄山传》：禄山晚益肥，腹缓及膝，奋两肩若挽，
牵者乃能行，作胡旋舞帝前，乃疾如风。帝视其腹曰：
“胡腹中何有而大？”答曰：“惟赤心耳。”

《传信记》：元宗尝坐朝，以手指上下按其腹。朝退，高力
士进曰：“陛下向来数以手指按其腹，岂非圣体小不
安邪？”上曰：“非也。吾昨夜梦游月宫，诸仙娱以上清之
乐，寥亮清越，殆非人间所闻也。吾回以玉笛寻之，尽
得之矣。坐朝之际，虑忽遗忘，故怀玉笛，时以手指上
下寻非不安。”

《贤弈》：申王有肉疾，腹垂至骭，每出则以百练束之，至
暑月，尝骭息不可过。元宗诏南方取冷蛇，长数尺，色
白，不螫人，执之冷如握冰。申王腹有数约，夏月置于
约中，不复觉烦暑。

《独异志》：唐大历中，万年尉侯彝者，好侠尚义，常匿国
贼。御史推鞫，理穷终不言贼所往。即以鏊贮烈火，置
其腹上，烟火熢𤊹，左右皆不忍视。彝叫曰：“何不加炭？”
御史奇之，奏闻代宗，贬为瑞州高安尉。

龙入腹中，王者之兆也。”延光以其言为然，由是颇畜
异志。

《画墁录》：郭祖微时与冯晖同里闬，相善也，椎埋无赖，
靡所不至，既而各窜赤籍。一日有道士见之，问其能，
曰：“吾业雕刺。”二人因令刺之，冯以脐作瓮，中作雁数
只，戒曰：“尔于脐自爱”，雁出瓮，乃亨显之时也。寒食，冯
之妇得麻鞋数双，密藏之，将以作节，冯搜得之，蒱博
醉归卧门外，其妇勃然曰：“节到也，如何办得？”冯徐扪
腹曰：“休说办不办，且看瓮里飞出。”雁后冯秉旄，雁自
瓮中累累而出。

《道山清话》：章子厚与苏子瞻少为莫逆交。一日，子厚
坦腹而卧，适子瞻自外来，摩其腹以问子瞻曰：“‘公道
此中何所有’？子瞻曰：‘都是谋反底家事’。子厚大笑。”
《调谑编》：东坡一日退朝，食罢扪腹徐行，顾谓侍儿曰：
“‘汝辈且道是中何物’？一婢遽曰：‘都是文章’。坡不以为
然。又一人曰：‘满腹都是机械’。坡亦以为未当。至朝云
乃”曰：“学士一肚皮不合时宜。”坡捧腹大笑。

《画墁录》：神庙博涉多识，闻一该十，每发疑难，迥出众
人意表，故讲官每以进讲为难，退而相语曰：“今日又
言行过也。”黄履与苏子由以手扪其腹曰：“予腹每趍
讲，未尝不汗出也。”

《独醒杂志》：枢密孙公抃生数日，患脐风，已不救。家人
乃盛以盘合，将弃诸江，道遇老媪曰：“儿可活。”即与俱
归，以艾炷灸脐下，遂活。

《诚斋杂记》：杨玠娶崔季让女。崔家富图籍，殆将万卷。
成婚之后，颇亦游其书斋。既而告人曰：“崔氏书被人
盗尽，曾不知觉。”崔遽令检之，玠叩腹曰：“已藏之经笥
矣。”

《明廷杂记》：“徐武宁、王达率兵于吴江，有一货食者，知
武宁号令严肃，凡军人取民食皆斩之。遂证一军人
强食其面，意其以财赂己而求免也，闻于帐下。武宁
虽知其诬，力执其事，剖腹视之，果无有。遂杀货食者，
如彼军人之刑。”

《明外史轩𫐐传》：“𫐐为人孤峭，遇人无贤否，拒不与接。
为按察使，尝饮同僚家，归抚其腹曰：‘此中皆赃物也’。”
《祝萃传》：“吴昂累迁福建佥事。福宁有讼妻杀夫者，狱
成，昂疑有冤，祷诸神，梦一儿据人腹，初不解，密察之，
闻里人有杜腹子者，与其夫行贾，昂曰：‘得无是乎’？捕
讯之，遂服，妻得释。”

《贤奕》，成化壬辰三月，鹰扬卫巡捕官捉一僧人，领一
男子，可十七八，腹中能语。人问之，腹中应答可怪。及
观医书治奇疾方，有人腹中有物作声，随人言语，谓
之“应声虫”，当服雷丸自愈，则知乃疾也，非怪也。
《珍珠船》列御寇墓，在郑郊。胡生家贫，有茶酒辄祭御
寇祠，以求聪慧。忽梦一人刀划其腹，以一卷书置于
心腑，及觉，乃能诗。

《易经明夷》六四，入于左腹，获明夷之心，于出门庭。按
程《传》：“入腹谓其交深也。”按《本义》，“左腹者幽隐之处。”
《说卦》，坤为腹。按：注：腹藏诸阴，大而容物。又离，其于人
也为大腹。按《注》离中虚，故于人为大腹。

《老子安民章》：“虚其心，实其腹。”

《检欲章》圣人，为腹不为目。

《淮南子说林训》：“临江河者不为之多饮，期满腹而已。”
《说文》：“腹，厚也。”

唐子：“人君以江海为腹，山为面，如此则下不知其量，
畏而怀之。